1840-ben ügyvédként kezdett dolgozni, politikai karrierje csak az 1848 februári forradalom idején kezdődött. Miután hitet tett a köztársaság mellett, április 23-án Vosges megye képviselőjévé választották. Az alkotmányozó nemzetgyűlésben megkísérelte összeegyeztetni választási ígéreteit és politikai elképzeléseit. A jobboldallal ülésezett, és bár szavazott a konzervatív többség legtöbb javaslatára, elfogadta teljes egészében a köztársaságot proklamáló alkotmányt. A december 10-i választások után Louis-Napóleon Bonaparte kormányát támogatta. Jacques Alexandre Bixio mezőgazdasági és kereskedelmi miniszter lemondása után a herceg-elnök Buffet-t hívta a minisztérium élére, de amikor látta Louis-Napóleon erősödő személyi kultuszát, visszavonult Odilon Barrot-val együtt 1849 végén. Ismét Vosges megye képviselőjévé választották, és gazdasági ügyekkel kezdett foglalkozni. 1850-ben tagja volt annak a bizottságnak, amely Pierre Jules Baroche-sal kidolgozta a választójogra vonatkozó reformtervezetet. Léon Faucher kormányában április 10-től mezőgazdasági és kereskedelmi miniszterré nevezték ki. Az új választási törvényt május 31-én elfogadták, de Louis-Napóleon októberben visszavonta, ezért Buffet kénytelen volt elhagyni miniszteri posztját. De néhány nappal később a Becsületrend lovagi fokozatával tüntették ki.